**Ievietots: 20.08.2018**

1. **Vai pareizi saprotam, ka ģimeniskai videi pietuvinātu pakalpojumu (turpmāk – ĢVPP) un Jauniešu mājas pakalpojums var tikt nodrošināts vienā ēkā ar atsevišķām ieejām, pilnībā nodalot abas dzīvojamās platības??**

*Idejiski tas ir atbalstāms, vienlaikus nodrošinot, ka plānotajā pakalpojuma sniegšanas vietā bērnu skaits nav lielāks par 24 bērniem (skaitot kopā bērnus abos pakalpojumos), tādējādi nodrošinot atbilstību normatīvajam aktam par prasībām sociālo pakalpojumu sniedzējiem .*

1. **Atbilstoši 04.05.1999. MK noteikumiem Nr.162 “Kārtība, kādā veicama bērna izolācija vispārējā bāreņu un bez vecāku gādības palikušo bērnu aprūpes un audzināšanas iestādē” ir jānodrošina bērna izolācija, ja tas apdraud savu un citu drošību un dzīvību. Esam secinājuši, ka mums šādu izolācijas gadījumu praktiski nav, tāpēc atsevišķas telpas jaunizveidojamo pakalpojumu ietvaros nevēlamies plānot. Vai ir pieļaujams, ka nepieciešamības gadījumā šādu pakalpojumu varētu nodrošināt bērnu krīzes centrs, kas atrodas blakus ēkā?**

*Lai gan bērnu ilgstošās aprūpes institūciju pakalpojuma sniegšanā ir prasība nodrošināt atsevišķu telpu bērnu izolēšanai, jaunajā ĢVPP vai Jauniešu mājas pakalpojumā nav jāveido izolators kā atsevišķa telpa. Jaunizveidotā pakalpojuma mērķis ir radīt ģimeniskai videi pietuvinātu pakalpojumu, kā tas ir ikvienam sabiedrības loceklim mājās (kur nav izolators kā atsevišķa telpa). Tas nozīmē, ka gadījumos, ja bērnu ir nepieciešams izolēt, aicinājums to darīt izveidotā ĢVPP telpās, tikai uz konkrēto laiku, konkrētā telpā bērnu atstājot vienu ar attiecīgu pieskatīšanu.*

*Jāsaprot, ka izolēšana nav sods, bet drīzāk rīks, lai palīdzētu bērnam nomierināties un viņš neapdraudētu sevi vai citus.*

1. **Vai abiem pakalpojumiem (ĢVPP un Jauniešu māja) ir atļauts veidot kopējas administrācijas telpas, arī kopēju telpu, kur tikties ar vecākiem, ģimenes locekļiem, potenciālajiem audžuvecākiem?**

*Ja abus pakalpojumus veido kā vienu sociālo pakalpojumu (ar vienu nosaukumu, personālu, utt.), tad telpas administrācijai (ja pakalpojuma administrācija nepieciešama no pakalpojuma nodrošināšanas viedokļa) un telpas tikšanās ar vecākiem (kuru nepieciešamību nosaka normatīvais akts par prasībām sociālo pakalpojumu sniedzējiem) var būt kopējas.*

* *Vienlaikus aicinām nodrošināt, ka administrācijas un tikšanās telpas proporcionāli sastāda mazāku platību attiecībā pret telpām, kuras tiek veidotas bērnu vajadzībām.*

1. **Veidojot ĢVPP un Jauniešu mājas pakalpojumu, ir nepieciešamas arī ārā telpas - saimniecības telpa, kur uzglabāt teritorijas uzkopšanas inventāru (zāles pļāvēju, grābekļus u.c.) un sporta inventāru (velosipēdus, slēpes u.c.). Vai šādu telpu, ir atļauts veidot no projekta attiecināmajām izmaksām? Vai pastāv kādi ierobežojumi attiecībā uz šādu telpu izveidi?**

*Ņemot vērā, ka saskaņā ar Prasībām sociālo pakalpojumu sniedzējiem ĢVPP un Jauniešu mājas pakalpojumā ir jānodrošina arī iespēja brīvā laika aktivitātēm, tai skaitā sporta**aktivitātēm, saimniecības āra telpu, kur uzglabāt teritorijas uzkopšanas inventāru un sporta inventāru, izveide atbilstoši MK noteikumu Nr.871 26.2.apakšpunktam ir atbalstāma no 9.3.1.1.pasākuma projekta attiecināmajām izmaksām.*

*Papildus skaidrojam, ka MK noteikumi Nr.871 neparedz izmaksu ierobežojumus šādu saimniecības ēku izveidei. Tomēr vēršam uzmanību, ka 9.3.1.1.pasākuma galvenais mērķis ir pakalpojuma vietas izveide, tāpēc aicinām nodrošināt, ka ERAF finansējums primāri tiek ieguldīts pakalpojuma vietas izveidei plānotajam mērķa grupas personu skaitam.*

1. **Ilgstošas sociālās aprūpes un sociālās rehabilitācijas iestādes vajadzībām tiek izmantots mikroautobuss, kurš attiecīgi tiks nodrošināts arī pēc jauno pakalpojumu ieviešanas. Vai šāda mikroautobusa novietošanai, projekta ietvaros atļauts izbūvēt arī garāžu vai nojumi tā glabāšanai?**

*No ĢVPP un Jauniešu mājas pakalpojuma satura viedokļa bērniem nav jānodrošina transporta pakalpojumi.*

*Taču, ņemot vērā, ka Prasībās sociālo pakalpojumu sniedzējiem ir noteikts, ka bērniem jānodrošina iespēja arī apmeklēt kultūras un sporta pasākumus (kādēļ varētu būt nepieciešams izmantot mikroautobusu) ierosinām šādas garāžas vai nojumes izbūvi paredzēt tehniskajā projektā, bet 9.3.1.1.pasākuma projektā garāžas vai nojumes izbūvei nepieciešamo finansējumu paredzēt kā projekta neattiecināmas izmaksas un tās segt no pašvaldības budžeta līdzekļiem.*

1. **Vai un kādi ierobežojumi pastāv attiecībā uz dzīvojamo māju aprīkojuma iegādi (mēbeles, sadzīves tehnika, dators, TV bērnu vajadzībām u.c.)?**

*Atbilstoši MK noteikumu Nr. 871 48.punktā noteiktajam, materiāli tehniskā nodrošinājuma iegāde ir atbalstāma plānošanas reģionu DI plānos noteikto pakalpojumu nodrošināšanai.*

*Plānotā aprīkojuma iegāde ir jāpamato projekta iesniegumā un projektā aprīkojuma iegāde jāplāno tādā apmērā, kāds nepieciešams pakalpojuma nodrošināšanai pakalpojuma sniegšanas vietā paredzētajam mērķa grupas personu skaitam.*

*Citi ierobežojumi attiecībā uz materiāli tehniskā nodrošinājuma iegādi MK noteikumos Nr. 871 nav noteikti.*

1. **Katrā no dzīvojamām platībām paredzēta darbinieka telpa ar darba galdu, datoru, slēdzamu skapi, gultu. Vai šādas telpas izveide un aprīkošana ir atbalstāma projekta ietvaros? (Telpa nepieciešama kā darba/ atpūtas istaba bērnu aprūpētājam nakts stundās. Darba galds, dators nepieciešams, lai darbinieks pārbaudītu skolēnu sekmes e-klasē, vestu ikdienas darbinieku saziņas žurnālu u.c.. Slēdzams skapis – dokumentu kopiju un medikamentu glabāšanai).**

*Ņemot vērā, ka ĢVPP un Jauniešu mājas pakalpojumā ir jānodrošina normatīvajā aktā par prasībām sociālo pakalpojumu sniedzējiem noteiktais personāls, Darbinieka telpu izveide un nepieciešamā aprīkojuma iegāde atbilstoši MK noteikumu Nr.871 26.2. un 26.3. apakšpunktam ir attiecināma no 9.3.1.1.pasākuma projekta attiecināmajām izmaksām.*

*Vēršam uzmanību, ka 9.3.1.1.pasākuma galvenais mērķis ir pakalpojuma vietas izveide, tāpēc aicinām nodrošināt, ka ERAF finansējums primāri tiek ieguldīts pakalpojuma vietas izveidei plānotajam mērķa grupas personu skaitam.*

1. **ĢVPP un Jauniešu mājas pakalpojumu administrēšanai paredzēts izveidot minimāli administratīvās telpas (vadītāja kabinetu, grāmatveža/lietveža kabinetu, sociālā darbinieka kabinetu, tualeti un ļoti mazu virtuves zonu. Pie administrācijas telpām, visticamāk, atradīsies arī telpa, kur tikties ar ģimeni, potenciālajiem audžu vecākiem, jo uzskatām, ka šai telpai jābūt nodalītai no ģimenes tipa mājas, nodalīti no citiem bērniem. Jautājums – vai pastāv ierobežojumi attiecībā uz iepriekšminēto telpu izveidi un aprīkošanu, lai tās būtu attiecināmas no izmaksu attiecināmības viedokļa? (komentārs - atsevišķa tualete, virtuves telpa – nebūtu pieņemami, ja administratīvie darbinieki, viesi apmeklētu bērnu/jauniešu mājas telpas. Virtuves zona paredzēta gan administratīvo darbinieku pusdienošanai, bērnu viesu vajadzībām (piemēram, tējas sagatavošana viesiem)).**

*Administrācijas telpu izveide ir vērtējama no izveidojamā ĢVPP un Jauniešu mājas pakalpojuma satura un kontekstā ar kopējo pašvaldības sociālo pakalpojumu sniegšanas administrēšanu. Ja pašvaldībā sociālo pakalpojumu administrēšana ir centralizēta, tad aicinām izvērtēt, vai ir lietderīgi un efektīvi veidot atsevišķu administrāciju pie jaunizveidojamā pakalpojuma.*

*Ja jaunizveidojamā pakalpojumā tomēr ir nepieciešama atsevišķa administrācija un administrācijas telpas, tad šādu telpu izveide un aprīkošana atbilstoši MK noteikumu Nr.871 26.2. un 26.3. apakšpunktam ir attiecināma no 9.3.1.1.pasākuma projekta attiecināmajām izmaksām.*

*Vēršam uzmanību, ka izveidojamā pakalpojuma saturiskais izklāsts ir jānorāda 9.3.1.1.pasākuma projekta iesniegumā, tādējādi pamatojot izvēlētā infrastruktūras risinājuma (tai skaitā telpu skaita un funkcionalitātes) un materiāltehniskā aprīkojuma atbilstību un nepieciešamību mērķa grupas personu vajadzībām.*

1. **MK noteikumu Nr.871 49. punkts nosaka, ka "Projekta ietvaros nav atbalstāma fosilo energoresursu tehnoloģiju uzstādīšana" vai tas nozīmē, ka veidojot jaunu infrastruktūras objektu ir jāatsakās no dabasgāzes izmantošanas apkures sistēmā, neveidojot gāzes apkuri? Ja tā, tad kādi apkures veidi ir atbalstāmi?**

*Jā, veidojot jaunu infrastruktūras objektu, nav atbalstāma fosilo jeb neatjaunojamo energoresursu tehnoloģiju uzstādīšana, t.i., projekta ietvaros, objektā nevar tikt izveidota jauna gāzes apkure sistēma. Projekta ietvaros ir atbalstāmi apkures veidi, kuros izmanto atjaunojamos energoresursus (vējš, ūdens, saules starojums, biomasa (koksne, salmi, biogāze, biodegviela), zemes siltums, viļņi, kā arī paisuma-bēguma procesi).*

1. **MK noteikumu 41. punkts paredz nepieciešamību pēc zemes nomas līguma kas nav īsāks par 5 gadiem no dienas, kad veikts projekta noslēguma maksājums finansējuma saņēmējam. Ja pašvaldībai ir patapinājuma līgums zemes gabalam, uz kura atrodas pašvaldības īpašumā esošas ēkas, un patapinājuma līgums ir noslēgts uz nenoteiktu laiku, tad ar to pietiek, vai arī nepieciešams apliecinājums no zemes īpašnieka par kādu noteiktu termiņu? Piemēram, 2027 gadu. 31.decembri?**

*Ministru kabineta noteikumu Nr.871 pašreizējā redakcijā nav noteikta iespēja veikt infrastruktūras ieguldījumus ēkās vai būvēs, kas atrodas uz zemes, par kuras izmantošanu noslēgts patapinājuma līgums.*

*Pašvaldība kā finansējuma saņēmējs var pretendēt uz atbalstu, ja ieguldījumi infrastruktūrā tiek veikti pašas pašvaldības vai citas publiskas personas īpašumā (pie nosacījuma, ka īpašuma faktiskās valdījuma tiesības un lietošanas tiesības ir uz termiņu, kas nav īsāks par pieciem gadiem no dienas, kad veikts projekta noslēguma maksājums). Vēl MK noteikumi Nr.871 paredz iespēju, ka infrastruktūras ieguldījumi varētu tikt veikti īpašumā, kas atrodas uz zemes īpašuma, kuru pašvaldība nomā, vienlaikus arī nosakot nosacījumu, ka nomas līguma termiņš nav īsāks par pieciem gadiem, kad veikts projekta noslēguma maksājums.*

*Vienlaikus atgādinām, ka MK noteikumos Nr.871 kā attiecināmas ir noteiktas arī zemes iegādes izmaksas finanšu apmērā līdz 10% no kopējām projekta attiecināmajām izmaksām. Savukārt, ja iznomātais zemesgabals pieder publiskai personai, tad atbilstoši Ministru kabineta 2018.gada 19.jūnija noteikumi Nr.350 "Publiskas personas zemes nomas un apbūves tiesības noteikumi" pašvaldība kā būves īpašnieks, tiesiskais valdītājs vai lietotājs no savas puses var ierosināt noslēgt nomas līgumu. Minētie MK noteikumi arī nosaka iznomāšanas kārtību, nomas līguma nosacījumus, nomas maksas aprēķināšanas kārtību. Bet, ja iznomātais zemesgabals pieder privātai personai, tad pašvaldībai nomas līgums jānoslēdz atbilstoši Publiskas personas finanšu līdzekļu un mantas izšķērdēšanas novēršanas likuma normām. Nomas līgums jānoslēdz uz termiņu, kas atbilst MK noteikumu Nr.871 nosacījumiem.*

**Papildināts: 05.09.2018.**

1. **Sociālās rehabilitācijas pakalpojumu bērniem ar funkcionāliem traucējumiem plānots izveidot telpās, kur šobrīd atrodas bērnudārzs. Pašvaldība plāno objektu sadalīt 2 daļās, saglabājot bērnudārzu un atsevišķā objekta daļā izveidot sociālās rehabilitācijas pakalpojumu. Jautājums ir par sanitārās telpas izveidi sociālās rehabilitācijas pakalpojuma speciālistiem. Vai speciālisti var izmantot bērnudārza darbinieku sanitārās telpas?**

*No SAM 9.3.1.1.pasākuma projekta viedokļa sanitārās telpas var būt kopējas gan personālam, kas nodrošina sociālās rehabilitācijas pakalpojumu, gan pirmsskolas izglītības iestādes personālam, pie nosacījuma, ka minētajās kopējās lietošanas telpās netiek veikti ieguldījumi no projekta līdzekļiem. Nav pieļaujami ieguldījumi infrastruktūrā, kas nav paredzēta sabiedrībā balstītu sociālo pakalpojumu sniegšanai.*

*Vienlaikus, pirms projekta iesnieguma sagatavošanas, aicinām pašvaldības speciālistus pārliecināties vai, izveidojot kopējas sanitārās telpas sociālās rehabilitācijas pakalpojumu personālam un pirmsskolas izglītības iestādes personālam, netiek pārkāptas normatīvajos aktos noteiktās higiēnas nodrošināšanas prasības pirmsskolas izglītības iestādē.*

**Papildināts: 12.09.2018.**

1. **Projekta ietvaros plānots, ka bērniem ar funkcionāliem traucējumiem tiks veidots speciālista (fizioterapeita) kabinets, bet personām ar garīga rakstura traucējumiem grupu dzīvokļi un dienas centrs. Vai tie būs divi projekta pieteikumi vai viens ar trim (divām?) aktivitātēm?**

*Saskaņā ar MK noteikumu Nr.871 25.3.apakšpunktu, izmantojot KP VIS sistēmu,* ***var iesniegt vienu projekta iesniegumu****, līdz ar to visi* ***sabiedrībā balstītu sociālo pakalpojumu infrastruktūras risinājumi****, kas paredzēti deinstitucionalizācijas plānā, un ar to izveidi saistītās darbības un izmaksas ir jāatspoguļo vienā projekta iesniegumā.*

1. **Vai projekta iesniedzējs var būt pašvaldības kapitālsabiedrība? Mūsu gadījumā SIA “X…”? Ar Domes lēmumu pašvaldība ir noteikusi, ka atbildīgā persona par grupu dzīvokļu un dienas centra izveidi ir SIA valdes locekle.**

*Saskaņā ar MK noteikumu Nr.871 25.1.apakšpunktu projekta iesniegumu var iesniegt tikai pašvaldība vai tās izveidota iestāde, kas pilda pašvaldības deleģētos uzdevumus. Pašvaldības kapitālsabiedrība “X…”, atbilstoši valsts pārvaldes iekārtas likuma definīcijai un saskaņā ar novada pašvaldības nolikumu* ***nav uzskatāma par pašvaldības iestādi*** *un nevar būt projekta iesniedzējs.*

**Papildināts: 18.09.2018.**

1. **MK noteikumu Nr.871 40.punkts nosaka, ka uz atbalstu var pretendēt, ja infrastruktūra un nekustamais īpašums, kurā tiks veikti projekta līdzekļu ieguldījumi, ir finansējuma saņēmēja vai citas publiskas personas īpašumā, taču viena no ēkām, kurā pašvaldība deinstitucionalizācijas plānā paredzējusi veikt projekta ieguldījumus, ir pašvaldībai 100% piederoša kapitālsabiedrības īpašumā. Vai pašvaldības plānotais ieguldījums var veikt projekta ieguldījumus apstiprinātājā deinstitucionalizācijas norādītajā objektā (adresē)?**

*Attiecībā uz ieguldījumiem pašvaldību kapitālsabiedrību īpašumā ir saņemts Labklājības ministrijas kā atbildīgās iestādes un Finanšu ministrijas kā ES fondu vadībā iesaistītās vadošās iestādes viedoklis, no kura izriet, ka ES fondu apguves ietvaros īpašumtiesības jāskata un jāregulē kontekstā ar ilgtspēju, t.i., jānodrošina, ka projekta ietvaros radītās vērtības projekta īstenošanas un pēcuzraudzības periodā nepiedzīvo būtiskas izmaiņas. Līdz ar to ir iespējami izņēmuma gadījumi, kad ieguldījumi pašvaldību kapitālsabiedrību īpašumā var tikt pielīdzināti ieguldījumiem pašvaldību īpašumos pie nosacījuma, ka tiek veikts izvērtējums par projekta rezultātu ilgtspēju. Šādam izvērtējumam par pamatu var būt* ***finansējuma saņēmēja paša sniegtā informācija un apliecinājums, nodrošināt būtisku pārmaiņu neveikšanu projektā ES fondu tiesiskajā regulējumā noteiktā laika posmā.*** *Attiecībā uz ieguldījumu veikšanu kapitālsabiedrības īpašumā tiks vērtētā pašvaldības "ietekme" kapitālsabiedrības darbības lēmumu pieņemšanā.*

**Papildināts: 11.10.2018.**

1. **Kā juridiski pareizi noformēt dokumentus, ja plānotais projekta vadītājs ir darba attiecībās ar vienu no pašvaldības iestādēm (darba līgums noslēgts ar iestādes direktoru), bet projekta iesniedzējs un īstenotājs būs pašvaldības dome.**

*Ja esošais darba līgums noslēgts ar iestādi, kas ir viena no pašvaldības iestādēm, bet nav pati pašvaldība, darbiniekam projekta pienākumu veikšanai jāslēdz atsevišķs darba līgums, nosakot tajā summēto darba laiku.*

*Vēršam uzmanību, ka Vadlīnijas Nr.2.1. “VADLĪNIJAS ATTIECINĀMO UN NEATTIECINĀMO IZMAKSU NOTEIKŠANAI 2014.-2020.GADA PLĀNOŠANAS PERIODĀ” nosaka, ka projektu ietvaros virsstundas nav attiecināmas.*

1. **Kāda informācija jāiekļauj pašvaldības domes lēmumā par projekta īstenošanai nepieciešamā līdzfinansējuma nodrošināšanu?**

*Pašvaldībai ir jāpieņem lēmums par projekta iesnieguma iesniegšanu 9.3.1.1.pasākuma 2.kārtā, kā arī pašvaldībai lēmumā ir jāgarantē pilna līdzfinansējuma summas nodrošināšana, t.i., lēmumā jānorāda informācija par projekta iesniegumā kopējām plānotajām izmaksām - gan attiecināmajām, gan neattiecināmajām un to finansēšanas avotiem. Tātad lēmumā ir jāatspoguļojas informācijai par projektā paredzēto ERAF finansējumu, Valsts budžeta dotācijas apmēru, pašvaldības līdzfinansējuma attiecināmo izmaksu daļu un neattiecināmajām izmaksām.*

*Vēršam uzmanību, ka paredzot projekta iesniegumā rezerves finansējumu, atbilstoši MK noteikumu 14.punktam pašvaldība uzņemas papildu saistības un visu rezerves finansējuma summu iekļauj pašvaldības līdzfinansējumā.*

1. **Kāda informācija ir jānorāda projekta iesnieguma 1.6.1.punktā noteiktajos iznākuma rādītājos Nr.1  un Nr.2**

*Projekta iesnieguma 1.6.1.punktā noteiktajos iznākuma rādītājos Nr.1 un Nr.2 ir jānorāda attiecīgai mērķa grupai izveidotā pakalpojuma potenciālo lietotāju vietu skaits, piemēram, ja dienas centrs ir izveidots, paredzot, ka tajā vienlaicīgi varēs uzturēties 12 personas ar GRT, kā arī ir izveidoti grupu dzīvokļi personām ar GRT, paredzot tajās vietas 16 personām, tad iznākuma rādītājā Nr.1 kā sasniedzamo gala vērtību norāda 28 vietas, bet kolonnā “Piezīmes” sniedz skaidrojumu, ka dienas centrā – 12 vietas, grupu dzīvokļos – 16 vietas. Vēršam uzmanību, ka 1.6.1.punktā noteiktajam iznākuma rādītāju apjomam ir jāizriet no projekta iesnieguma 1.5.punktā “Projekta darbības un sasniedzamie rezultāti norādītās informācijas” .*

*Papildus informējam, ka Labklājības ministrija pašreiz strādā pie 20.12.2016. MK noteikumu Nr.871 grozījumiem (provizoriskais to spēkā stāšanas termiņš oktobra beigas/ novembra sākums), kas paredzēts, ka projektā ir jāatspoguļo arī sasniedzamais specifiskais iznākuma rādītājs “izveidoto vai labiekārtoto sabiedrībā balstītu sociālo pakalpojumu vietu skaits bērniem ar funkcionāliem traucējumiem” . Grozījumi atlases nolikumā, t.sk., projekta veidlapā tiks veikti pēc minēto MK noteikumu grozījumu spēkā stāšanās.*

1. **Nav saprotams kāda informācija ir jāatspoguļo projekta iesnieguma 1.8.punktā, vai ir jānorāda administratīvā teritorija, kurai pakalpojums būs pieejams un tad proporcionāli iedzīvotāju skaitam jāaprēķina % vai jāaprēķina proporcionāli personu ar GRT skaitam, vai arī jānorāda tikai projekta iesniedzēja administratīvā teritorija?**

*Projekta iesnieguma 1.8.punktā norāda tikai* ***tās teritorijas, kurās tiks veikts finansējuma ieguldījums pakalpojuma izveidošanai****, nevis teritorijas, kurās atrodas potenciālie pakalpojumu saņēmēji. Procentuālo finansējuma ieguldījumu rēķina atbilstoši ieguldījumam konkrētajā administratīvajā teritorijā.*

**Papildināts: 29.11.2018.**

1. **Ēka, kura projekta laikā kļūs par grupu dzīvokli pieder pašvaldībai (tiks veikti remontdarbi, ievilktas komunikācijas), taču zeme pieder katoļu draudzei - vai šādā gadījumā būtu nepieciešams uz projekta iesnieguma brīdi iesniegt pašvaldības vienošanos ar draudzi?**

***Ja būve, kurā tiks veikti projekta ieguldījumi, atrodas uz zemes, kura ir finansējuma saņēmējam iznomāta vai nodota lietošanā, tad nomas vai lietošanas tiesības nedrīkst būt īsākas par 5 gadiem no dienas, kad veikts projekta noslēguma maksājums, kā arī projekta iesniegumam ir jāpievieno dokumentācija, kas apliecina nomas vai lietošanas tiesības.***

***Papildus vēršam uzmanību uz šādiem nosacījumiem, kas jānodrošina, ja zeme ir nodota lietošanā:***

1. *Nekustamā īpašuma lietošanas tiesībām ir jābūt par visa nekustāmā īpašuma (zemes, ēku un pieguļošās teritorijas) izmantošanu ar apbūves tiesībām. Apbūves tiesībām, kuru termiņš nedrīkst būt mazāks par 10 gadiem, ir jābūt nostiprinātām Zemesgrāmatā.*
2. *Ja zemes īpašums nepieder projekta iesniedzējam, bet par to ir noslēgts apbūves tiesību līgums un projekta ietvaros uz šī zemes īpašuma ir plānots būvēt nedzīvojamu ēku vai inženierbūvi, tad projekta iesniegumā ir jānorāda informācija, kas liecina, ka atbilstoši Komercdarbības atbalsta kontroles likuma prasībām pašvaldība nodrošinās, ka apbūves tiesību gadījumā privātajam zemes īpašniekam netiek un netiks (pēc apbūves tiesību līguma beigām) piešķirts nelikumīgs komercdarbības atbalsts.*
3. *Pašvaldība pēc lietošanas tiesību termiņa beigām, kas saskaņā ar MK noteikumiem nav īsāks par pieciem gadiem no dienas, kad veikts projekta noslēguma maksājums finansējuma saņēmējam, ir atbildīga par Komercdarbības atbalsta kontroles likuma ievērošanu visu infrastruktūras lietderīgās izmantošanas (amortizācijas) laiku, t.i., pašvaldība nodrošina, ka apbūves tiesību gadījumā privātajam zemes īpašniekam netiek piešķirts nelikumīgs komercdarbības atbalsts.*
4. **Kā notiksies avansa izmaksāšanas kārtība pēc projekta apstiprināšanas un vienošanās par projekta īstenošanu noslēgšanas?**

*Avansa maksājumu var saņemt līdz 90% no ERAF un valsts budžeta daļas. Ja finansējuma saņēmējs pieprasīs avansu uz kredītiestādes kontu , tad būs nepieciešama kredītiestādes garantija, bet ja konts ir Valsts kasē, tad pēc FS iepirkuma līguma iesniegšanas CFLA 10 (desmit) darba dienu laikā pārbauda informāciju pieņem lēmumu par avansa maksājuma pieprasījuma noraidīšanu vai apmaksu pilnā vai daļējā apmērā vai pa daļām un pārskaita finansējuma saņēmējam avansa maksājumu apstiprinātajā apjomā.*

*Svarīgi, ka starpposma maksājuma pieprasījumiem par pirmajiem 6 (sešiem) mēnešiem no avansa saņemšanas dienas ir jābūt vismaz piešķirtās avansa summas apmērā, tas ir avanss jāaizlieto 6 mēnešu laikā.*

1. **Vai projektā var iekļaut izdevumus par materiālu un rīku iegādi konkrētā sociālā pakalpojuma izveidošanai, piemēram, dienas aprūpes centra bērniem ar funkcionāliem traucējumiem – dažādas spēles, smilšu modelēšanas komplekts, trauki, mūzikas terapijas rehabilitācijas tehnoloģijas u.tml., kā arī specializētā darbnīcai paredzēt iegādāties sveču laku, parafīna lodītes, sveču degļus u.tml., kas paredzēti pakalpojuma uzsākšanai.**

*9.3.1.1.pasākuma mērķis ir sabiedrībā balstītu pakalpojumu infrastruktūras izveide un attīstība pašvaldībās, līdz ar to saskaņā ar MK noteikumu Nr.871 48.punktu attiecināma ir telpu aprīkošanai nepieciešamā materiāltehniskā aprīkojuma iegāde, kuru veic finansējuma saņēmēja piesaistīts pakalpojumu sniedzējs, lai nodrošinātu DI plānos paredzēto pakalpojumu sniegšanu, piemēram, mēbeles, trauki, mūzikas terapijas rehabilitācijas tehnoloģijas, spēles u.tml., taču projekta ietvaros* ***nav attiecināmi pakalpojuma jeb nodarbības norisē izmantojamie materiāli ar īsu lietderīgās lietošanas laiku****, tai skaitā vienreiz lietojamie materiāli, piemēram, pērlītes, dzijas,  diegi, papīrs, sveču laka, parafīna lodītes, sveču degļi u.tml.*

*Projekta iesniedzējam ir jānodrošina ne tikai projekta ietvaros izveidoto pakalpojumu ilgtspēja, bet arī projekta īstenošanas rezultātā radīto vērtību uzturēšana, līdz ar to projekta ietvaros primāri ir jāiegādājas materiāltehniskais aprīkojums, kuram ir paredzēts pēc iespējas ilgāks lietderīgās lietošanas laiks.   
    
Vēršam uzmanību, ka 9.3.1.1.pasākuma* ***galvenais mērķis ir pakalpojuma vietas izveide****, tāpēc aicinām nodrošināt, ka ERAF finansējums primāri tiek ieguldīts pakalpojuma vietas izveidei.*

**Papildināts: 05.12.2018.**

1. **Pašvaldībai plānotā finansējuma kvota ir nepietiekoša visu DI plānā nosaukto pakalpojumu infrastruktūras izveidei. Sakarā ar to, vai drīkstam kādu no DI plānā norādītajiem pakalpojumiem neiekļaut projektā vispār, bet nodrošināt pakalpojuma sniegšanu par pašvaldības budžeta līdzekļiem? Protams, situācija tiktu aprakstīta projekta pieteikumā, bet atsevišķa darbība un finansējums tai projektā netiktu iekļauts. DI plānā definētais pakalpojums garantēti tiks piedāvāts, taču plānots jauniešu mājas izveidi neiekļaut projekta darbībās, jo jauniešu mājas izveidei plānotais pašvaldības dzīvoklis ir praktiski gatavs dzīvošanai, tāpēc mūsuprāt nebūtu lietderīgi dzīvokļa aprīkojumu (kura vēl tikai nedaudz pietrūkst) iekļaut projekta neattiecināmajās izmaksās, jo attiecināmo izmaksu kvotā tāpat šīs izmaksas jau vairs neiekļaujas.**

*9.3.1.1.pasākuma projekta iesniegumā ir jāparedz visi objekti un ar to izveidošanu saistītās darbības, kas iekļauti apstiprinātājā plānošanas reģiona deinstitucionalizācijas plānā.  Finansējumu, kas pārsniedz deinstitucionalizācijas plānā noteiktā finansējuma apjomu, t.i., pārsniedz 597 936 euro (ar rezervi)  projekta budžeta kopsavilkumā un attiecīgi finansēšanas plānā norāda kā neattiecināmo finansējumu.*

*Vienlaikus vēršam uzmanību, ka :*

* *saskaņā ar MK noteikumu Nr.871  11.punktu  izmaksas ir attiecināmas no 2018.gada 20.aprīļa, ar nosacījumu, ka attiecīgais risinājums ir iekļauts apstiprinātājā plānošanas reģiona deinstitucionalizācijas plānā. Līdz ar to, gadījumā, ja ar jauniešu mājas izveidi saistītās izmaksas atbilst MK Nr.871  11.punkta nosacījumiem, tās var tikt iekļautas projektā kā attiecināmās izmaksas un projekta iesniedzējs pēc vienošanās par projekta īstenošanu noslēgšanas par attiecīgo summu var iesniegt maksājumu pieprasījumu;*
* *aizdevumu Valsts kasē pašvaldība varēs saņemt tikai par tām darbībām un izmaksām (gan attiecināmām, gan neattiecināmām izmaksām), kas iekļautas projekta iesniegumā.*

***Gadījumā pašvaldība izvēlas kādu no DI plānā iekļautajiem infrastruktūras objektiem neattīstīt 9.3.1.1.pasākuma projektā, tad ir veicami atbilstoši grozījumu DI plānā.***

1. **Plānots, ka jauniešu mājā tiks izveidota 3 stāvu standarta daudzdzīvokļu ēkas 1.stāva 4 istabu dzīvoklī, kas pieder pašvaldībai. Tā ir tipveida daudzdzīvokļu ēka, kur uz šodienu nav nodrošināta personu ratiņkrēslā piekļuve un tas attiecas arī uz minēto dzīvokli - kāpņu telpas platums bez pārbūves nav pietiekošs pacēlāja iebūvei. Ņemot vērā, ka uz šodienu šādu jauniešu (ar kustību traucējumiem, kuri pārvietojas ratiņkrēslā) bērnu namā vispār nav, vai drīkstam šo piekļuvi dzīvoklim neveidot? Gadījumā, ja šāds jaunietis ar kustību traucējumiem pēkšņi uzrodas, pašvaldība obligātā kārtā nodrošinās un piedāvās viņam iespēju dzīvot citā ēkā, kur visās telpās ir nodrošināta vides pieejamība. Pašvaldības resursi ir ierobežoti un domājam par to lietderīgu izmantošanu ilgtermiņā, tāpēc zinot, ka "jauniešu mājas" piedāvājums tomēr ir īslaicīga rakstura pakalpojums un jaunieši tur uzturēsies dažus gadus, nedomājam, ka ir lietderīgi un saimnieciski veikt ieguldījumus tipveida daudzdzīvokļu ēkā, ja turpat pāri pagalmam citā pašvaldības ēkā projekta ietvaros tiks veidota piekļuve personām ratiņkrēslos 3 stāvu ēkai (ēkā tiks izveidots DAC un sociālās rehabilitācijas pakalpojumu centrs tieši bērniem ar FT) un tur būs iespēja vajadzības gadījumā izmitināt jaunieti ar kustību traucējumiem.**

**Vai drīkstam neveidot vides pieejamību jauniešu mājas dzīvoklim tipveida daudzdzīvokļu ēkā, ja nodrošināsim blakus ēkā dzīves vietu jaunietim ar kustību traucējumiem, ja vispār būs tāda nepieciešamība?**

*Neredzot būvprojektu un būvvaldes atzinumu, ka minētajā objektā nav iespējams nodrošināt vides pieejamību, nevar izdarīt secinājumus par ēkas tehniskajām iespējām. Ja Projekta rīcībā ir šāds atzinums, ka vides pielāgojumus nav iespējams veikt telpu tehnisko īpatnību dēļ, tad nav jāizdara neiespējamais.*

*Kas attiecas uz pārējiem gadījumiem (ja pielāgot vidi tehniski ir iespējams),  nebūtu korekti  vides pielāgojumu neveikšanu pamatot ar "ilgtermiņa"  domāšanu attiecībā uz telpu izmantošanu īstermiņā  jauniešiem ar funkcionāliem traucējumiem. Tieši pretēji, ERAF līdzekļi ir jāiegulda tā, lai ieguldījumu rezultāti būtu izmantojami ilgtermiņā un būtu pieejami visām sabiedrības grupām. Piemēram, pašvaldība nākotnē varētu samazināt izdevumus sociālai aprūpei, ja cilvēkam ar kustību traucējumiem tiktu piedāvāts pieejams dzīvoklis un šis cilvēks nebūtu jāievieto sociālās aprūpes centrā.  "Ilgtermiņā"  nozīmē arī to, ka pielāgotu telpu pašvaldība varēs izmantot arī citu iedzīvotāju  vajadzībām - kā dzīvesvietu vecāka gadagājuma cilvēkiem, cilvēkiem ar pārvietošanās ierobežojumiem, ģimenēm ar maziem bērniem u.c. iedzīvotāju grupām.*

*Pieejamība nodrošina ne tikai iespēju iekļūt un izkļūt no mājokļa,  bet arī veicina šo personu iekļaušanu sabiedrībā, sniedz iespēju izmantot valsts un pašvaldību pakalpojumus vienlīdzīgi ar citiem iedzīvotājiem, piedalīties kultūras dzīvē u.c. sabiedriskās norisēs.*

*Attiecībā uz jautājumu - vai var nepielāgot dzīvokli, domāju ka nē, jo  MK noteikumu Nr.871 45.punkts nosaka, ka īstenojot šo noteikumu 26.2. apakšpunktā minēto atbalstāmo darbību, finansējuma saņēmējs nodrošina, ka tā piesaistīts pakalpojuma sniedzējs papildus būvniecības jomas normatīvajos aktos noteiktajam sniedz vides pieejamības ekspertu konsultācijas un veic specifiskas darbības vides un informācijas pieejamības nodrošināšanai personām ar:*

* *redzes traucējumiem;*
* *dzirdes traucējumiem;*
* *kustību un pārvietošanās traucējumiem;*
* *garīga rakstura traucējumiem.*

***tātad, vides pielāgojumi ir jāveic.***

**Papildināts: 05.03.2019.**

1. **Ministru kabineta 2016. gada 20. decembra noteikumu Nr. 871 49.punkts nosaka "Projekta ietvaros nav atbalstāma fosilo energoresursu tehnoloģiju uzstādīšana."**

*MK noteikumi Nr. 871 neaizliedz enerģijas izmantošanu, kas saražota no fosilajiem energoresursiem.*

*Par fosilajiem energoresursiem uzskata naftu (jebkādā veidā), dabas gāzi, ogles (akmeņogles, brūnogles), degslānekli un tml. Savukārt atjaunojamie energoresursi ir vēja, saules, ģeotermālā, viļņu, paisuma un bēguma, ūdens enerģija, kā arī aerotermālā enerģija (siltumenerģija, kura uzkrājas gaisā), ģeotermālā enerģija (siltumenerģija, kura atrodas zem cietzemes virsmas) un hidrotermālā enerģija (siltumenerģija, kura atrodas virszemes ūdeņos), atkritumu poligonu un notekūdeņu attīrīšanas iekārtu gāzes, biogāze un biomasa.*

*Atbilstoši Enerģētikas likumam ēkas energoapgāde var tikt nodrošināta izmantojot individuālo siltumapgādes sistēmu (atsevišķas ēkas siltumapgādes sistēma, kas sastāv no apkures iekārtas, kura apsilda visu ēku, vai apkures iekārtām, kuras izmanto atsevišķu telpu apsildīšanai ēkā), lokālo siltumapgādes sistēmu (autonoma ražotāja, valsts vai pašvaldības iestāžu īpašumā esoša siltumapgādes sistēma, kas nodrošina siltumenerģiju paša vajadzībām un citiem enerģijas lietotājiem, kuriem siltumenerģija tiek sadalīta un piegādāta no siltumavota pa sadales siltumtīkliem vai bez tiem) vai centralizēto siltumapgādes sistēmu (siltumavotu, pārvades un sadales siltumtīklu un siltumenerģijas lietotāju kopums, kas saskaņoti ražo, pārveido, pārvada, sadala un patērē siltumenerģiju).*

*Ja pašvaldība ēkā vēlas uzstādīt jaunu fosilo energoresursu (dabasgāzes) tehnoloģiju sistēmu (izveidot individuālo siltumapgādes sistēmu), tad minētā aktivitāte neatbilst MK noteikumu Nr. 871 49. punkta nosacījumam. Savukārt, ja siltumapgādi ēkai ir paredzēts nodrošināt to pieslēdzot (izveidot lokālo siltumapgādes sistēmu un neiegādāties un neuzstādīt dabasgāzes iekārtas) citas pašvaldības ēkas siltumapgādes sistēmai, tad šāda aktivitāte atbilstoši MK noteikumiem Nr.871 ir atbalstāma.*

***MK noteikumu Nr. 871 kontekstā ir atbalstāma ēkas pieslēgšana lokālai siltumapgādes sistēmai vai centralizētai siltumapgādes sistēmai, neatkarīgi no tā kāda veida energoresursu tehnoloģijas tiek izmantotas enerģijas ražošanai. Papildus tam ir atbalstāma un pat vēlama visa veida atjaunojamo energoresursu (t.sk. ģeotermālās enerģijas) izmantošana enerģijas ražošanai.***